कार्यकारिणी सदस्यों के वोटों की होगी री-टोटलिंग
अचलेश्वर महादेव सार्वजनिक न्यास चुनाव के कार्यकारिणी सदस्यों के मतों की रीटोटलिंग की जाएगी। यदि असंतुष्ट उम्मीदवार इससे भी संतुष्ट नहीं हुए तो पुन: मतगणना की जाएगा। यह कार्य 17 जनवरी को किया जाएगा। यह निर्णय न्यास के चुनाव अधिकारी मंडल ने बुधवार को बैठक कर लिया है।
अचलेश्वर महादेव सार्वजनिक न्यास के वोट 27 दिसंबर को डाले गए थे। पदाधिकारियों का परिणाम उसी दिन घोषित कर दिया गया था जबकि कार्यकारिणी सदस्यों के मतों की गिनती 28 दिसंबर को की गई थी। कार्यकारिणी सदस्यों के चुनाव परिणाम घोषित होने के साथ ही कुछ उम्मीदवारों ने गड़बड़ी का आरोप लगाते हुए कहा कि उनके वोट ज्यादा थे, घोषित परिणाम में कम कर दिए गए। इसकी शिकायत उन्होंने एसडीएम महिप तेजस्वी से भी की थी, जिसके बाद चुनाव अधिकारी मंडल ने उनकी शिकायत पर मंगलवार को कार्यकारिणी सदस्यों को सर्टिफिकेट जारी करने पर रोक लगा दी। चुनाव अधिकारी मंडल की बुधवार को पुन: बैठक हुई। चुनाव अधिकारी संजय द्विवेदी ने बताया कि बैठक में निर्णय लिया गया कि कार्यकारिणी सदस्यों के मतों की रीटोटलिंग 17 जनवरी को की जाएगी। यदि वह संतुष्ट नहीं होंगे तो पुन: मतगणना की जाएगी।
पदाधिकारियों को सौंपे सर्टिफिकेट: न्यास चुनाव में विजयी हुए पदाधिकारियों को बुधवार को न्यास कार्यालय में चुनाव अधिकारियों ने सर्टिफिकेट भेंट किए। इस मौके पर पूर्व पदाधिकारी भी मौजूद थे।
युवक हिंदू महासभा ने किया विजयी पदाधिकारियों का स्वागत
युवक हिंदू महासभा द्वारा जय-विजय भवन पर अचलेश्वर महादेव सार्वजनिक न्यास के विजयी पदाधिकारियों का स्वागत किया। कार्यक्रम के मुख्य अतिथि भारतीय योग संस्थान के जिला प्रमुख योगाचार्य महेश अग्रवाल, विशिष्ट अतिथि पार्षद बाबूलाल चौरसिया, रामबाबू सेन, माेहन सिंह बघेले थे। कार्यक्रम की अध्यक्षता हिंदू महासभा के राष्ट्रीय उपाध्यक्ष डॉ. जयवीर भारद्वाज ने की। समारोह में न्यास के नवनिर्वाचित न्यासी बसंत शर्मा, अध्यक्ष हरीदास अग्रवाल, उपाध्यक्ष नवीन गर्ग, सचिव भुवनेश्वर बाजपेयी सोनू, कोषाध्यक्ष रामनाथ अग्रवाल, व्यवस्थापक सचिव निशांत सिंघल, व्यवस्थापक सह सचिव रामकुमार गोयल, कार्यकारिणी सदस्य नवीन अग्रवाल का स्वागत किया गया। युवक हिमस के संयोजक सदस्य देवेंद्र पाल, दीपक शाक्य, वीरू उमरैया ने विजयी पदाधिकारियों को तिलक करने के उपरांत भगवा टोपी पहनाकर किया। कार्यक्रम का संचालन आशीष अग्रवाल ने तथा आभार हेमंत शर्मा ने व्यक्त किया।
hin_Deva hin_Deva hin_Deva hin_Deva hin_Deva hin_Deva